ट्रेनी नर्सों के भरोसे चलता मिला अस्पताल सील
डॉक्टर नदारद, संचालक का पता नहीं, लाइसेंस एक्सपायर
बागसेवनिया का पल्स अस्पताल (नर्सिंग होम)। शुक्रवार शाम 5 बजे। अचानक जिला प्रशासन व सीएमएचओ की संयुक्त टीम जांच के लिए पहुंची। टीम को देख कुछ कर्मचारी भाग गए। दो ट्रेनी नर्सें मिलीं। टीम ने उनसे मालिक के बारे में पूछा तो वे बोलीं-नहीं पता। पूछा-डॉक्टर कहां हैं। वे बोलीं- नहीं हैं, हम 15 दिन पहले ही आए हैैं। दीवार पर टंगा लाइसेंस भी एक्सपायर हो चुका था। फिर क्या था टीम ने अस्पताल को सील करने के आदेश दे दिए।
ऐसे हुई कार्रवाई- दरअसल होशंगाबाद रोड पर यश अस्पताल में भ्रूण परीक्षण व गर्भपात के लिए 1 लाख रुपए मांगे जाने की शिकायत के बाद एसडीएम नीलांबर मिश्रा, सीएमएचओ वीणा सिन्हा के नेतृत्व में टीम यहां पहुंची थी। लौटते वक्त नजर पल्स अस्पताल पर पड़ी, तो वहां भी कार्रवाई की।
मालिक का नाम भी नहीं पता था
पल्स अस्पताल की जांच की गई। यहां न तो डॉक्टर मिला और न ही मरीज भर्ती थे। नर्सें अस्पताल के मालिक का नाम भी नहीं बता पाईं। इसे सील कर दिया गया है। नीलांबर मिश्रा, एसडीएम
पल्स अस्पताल में जांच के दौरान सिर्फ दो ट्रेनी नर्सें ही मिली थीं। इसका लाइसेंस भी एक्सपायर हो गया था। डॉक्टर कोई नहीं था। ऐसे में इसका चालू रहना खतरनाक था। वीणा सिन्हा, सीएमएचओ
यश अस्पताल प्रबंधन का तर्क: पार्ट टाइम डॉक्टर की शिकायत
यश अस्पताल के खिलाफ मिली शिकायत की जांच करने पहुंची टीम को प्रबंधन और नर्सिंग स्टाफ ने बताया कि जिस डॉक्टर की शिकायत हुई है वे अस्पताल में पार्ट टाइमर हैं। वे स्त्री रोग विशेषज्ञ के रूप में मरीजों को देखती थीं। इसमें भ्रूण परीक्षण व गर्भपात संबंधी जांच भी होती थी, यह हमें नहीं पता। अब सोमवार को रिपोर्ट कलेक्टर को सौंपी जाएगी।
hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva